ธปท.แจงขอฟังคลังก่อนถกแบงก์
ธปท.แจงยกเลิกถกสมาคมแบงก์เพราะต้องฟังแนวคิดรมว.คลังก่อน แย้มหารือค่ำนี้อาจจะไม่ได้ข้อสรุปที่ชัดเจน
30 ม.ค. 2555

ธปท.แจงยกเลิกถกสมาคมแบงก์เพราะต้องฟังแนวคิดรมว.คลังก่อน แย้มหารือค่ำนี้อาจจะไม่ได้ข้อสรุปที่ชัดเจน 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวถึงสาเหตุที่ยกเลิกการประชุมหาข้อสรุปในการกำหนดอัตราเงินนำส่งเข้ากองทุนฟื้นฟูและพัฒนาระบบสถาบันการเงิน (กองทุนฟื้นฟูฯ) เพื่อนำเงินไปชำระหนี้กองทุนฟื้นฟูฯ 1.14 ล้านล้านบาท ตามที่พระราชกำหนด(พ.ร.ก.)ปรับปรุงการบริหารหนี้เงินกู้ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ. 2555 ร่วมกับสมาคมธนาคารไทยผ่านระบบวีดีโอคอนเฟอเรนซ์ ในช่วง 10 .00น. วันนี้ ว่า ในเรื่องนี้ธปท.ควรจะหารือกับนายกิตติรัตน์ ณ ระนอง รองรัฐมนตรีและรมว.คลังก่อน เพื่อจะได้รับฟังแนวทางของทางคลังก่อนค่อยมาหารือกับธนาคารพาณิชย์อีกครั้ง แต่การหารือกับคลังในช่วงเย็นวันนี้ก็ยังไม่ชัดเจนนักว่าจะได้ข้อสรุปที่ชัดเจนหรือไม่ 
"ที่ต้องยกเลิกการหารือกับสมาคมธนาคารไทยช่วงเช้าวันนี้ เพราะเห็นว่าเราควรจะมีการหารือกับรมว.คลังก่อนไปหารือกับธนาคารพาณิชย์ คิดว่าทางคลังท่านก็จะมีแนวทางของท่านมาร่วมเสนอด้วย"นายประสารกล่าว